Z. Kramplová, poslankyňa: (2009-11-04):
Ja nechcem týmto svojím vystúpením vystupovať s určitými politickými názormi, ale chcela by som sa, vážený pán minister, sústrediť na takú boľavú oblasť, ktorá tu odznela od viacerých pánov poslancov a poslankýň. A je to tá nešťastná DPH-čka pre obce, pre malé, ktoré sa prihlásili do možnosti získať finančné prostriedky z Programu rozvoja vidieka v rámci osi 3.1. Myslím, že je to nemalý potenciál tých obcí, hlavne menších obcí, ktoré majú v súčasnosti s tým problém, pretože prebieha vyhodnocovanie týchto projektov a pomaly budú mať na stole zmluvy a ťažko sa im budú uzatvárať, keď nebudú mať určitú garanciu. Ja som veľmi rada, že ešte v minulom roku, keď sme začínali pripravovať rozpočet, pán minister bol veľmi otvorený a korektne sme sa dohodli na tom, že refundácia DPH-čky bude zabezpečená v rozpočte pre rok 2009. Aj potvrdzujem to, čo povedal pán minister k tejto otázke, že skutočne prebrali sme situáciu, keď DPH-čka pre obce v rámci osi 3.1 je neoprávneným nákladom. A to je fakt. Ja keď som bola v pozícii ministerky pôdohospodárstva, som vyvíjala iniciatívy, aby sme sa dohodli s komisárkou pre pôdohospodárstvo. A zmenili práve túto možnosť, aby DPH bola oprávneným nákladom. Je zaujímavé, že získala som dosť veľkú podporu. A dohodli sme sa, že pôjdeme s týmto návrhom, pretože tento problém je nielen na Slovensku, ale aj v iných štátoch Európskej únie, hlavne v nových štátoch Európskej únie. Vyzeralo to, že by to bolo reálne, aby to v minulom roku na jeseň Rada ministrov pôdohospodárstva schválila. Ale po mojom odchode sa tieto záležitosti už nejakým spôsobom nerealizovali. Možno nebol dostatok síl a energie, aby sa našli ľudia aj zo starých štátov Európskej únie, ktorí by podporili tento návrh. Pokladám to však za dosť vážnu chybu, že takýmto spôsobom obce majú v súčasnosti ten problém, ktorý majú. V minuloročnom rozpočte, myslím si, že si väčšina z vás na to pamätá, sa navýšil rozpočet ministerstva pôdohospodárstva o 800 mil. korún. A bol navýšený práve z toho dôvodu, aby bola tam položka voľná na refundáciu DPH-čky pre malé obce. Predpokladám, že pán minister si ešte pamätá na to, keď sme o tom rozprávali. A takto sme sa dohodli a bolo to veľmi korektné aj pre obce.  Ale stalo sa, že po mojom odchode sa zmenili pravidlá pre PRV-čko v rámci teda osi 3.1, pre prípravu výziev. A odsunuli sa termíny vlastne podávania projektov, vyhodnocovania projektov tak, aby čerpanie financií na refundáciu aj na tieto projekty bolo až v roku 2010. Čiže v súčasnosti je situácia, že prebieha hodnotenie a budú sa podpisovať zmluvy, ale čerpanie bude až v roku 2010. Čiže tu je namieste otázka vážený pán minister, kde sú tie peniaze, ktoré boli a mali byť určené na refundáciu DPH-čky, pretože obce s tým rátali a rátajú. A dnes, keď obce sa vzdali časti svojho príjmu cez memorandum ZMOS-u, sa ocitajú v situácii, že nakoniec doplatia veľmi škaredo práve na túto situáciu v roku 2010. Ja verím, vážený pán minister, že bude možné nájsť riešenie a bude možné realizovať refundáciu DPH-čky. Je to objem asi 250 mil. až 350 mil. v závislosti od toho, ako sa budú v budúcom roku čerpať finančné prostriedky. A predpokladám, že to bolo aj cieľom novely zákona, ktorý sa realizoval vo vzťahu ku  kompetenciám Poľnohospodárskej platobnej agentúry keď sa dala kompetencia Poľnohospodárskej platobnej agentúre, aby mala možnosť refundovať DPH-čku. Čiže legislatívne to máme pripravené, len treba zistiť, kde sú tie finančné prostriedky, ktoré boli pripravené, pretože ja som ich v tohtoročnom rozpočte v kapitole ministerstva pôdohospodárstva vôbec nenašla. Budem veľmi rada, ak takáto dohoda bude existovať. A myslím si, že dôkazom toho je aj to, ako my sme na zahraničnom výbore pristúpili k prerokovávaniu návrhu štátneho rozpočtu pre ministerstvo zahraničných vecí, kde bolo krátenie takmer najvyššie zo všetkých rezortov, kde najviac bola postihnutá rozvojová pomoc, ale pán minister zahraničných vecí prisľúbil, že v rámci vlastných rezerv bude hľadať finančné prostriedky na realizáciu rozvojovej pomoci aspoň v hodnotách roku 2009. Takže verím, že aj v rozpočte kapitoly ministerstva pôdohospodárstva v roku 2010 sa nájde položka tých 300 mil. korún, pardon, hovorím to ešte v korunách, ktoré poslúžia obciam pre to, aby nemali problém so svojou existenciou a aby nemali problém čerpania prostriedkov z fondov Európskej únie z Programu rozvoja vidieka, pretože toto vidia ako veľmi dôležitý impulz pri rozvoji a pri ďalšom napredovaní hlavne malých obcí do 500 obyvateľov. Ďakujem za pozornosť.